P R E S S E M E D D E L E L S E

**Dansk medarbejders simple og billige idé udrulles nu globalt**

**Et white board med diagrammer og performance nøgletal er en fast del af den måde, teams i DHL Express arbejder på i hele verden. Nu har en dansk medarbejder imidlertid på rekordtid udviklet en enkel og ikke mindst uhørt billig digital løsning – godt hjulet på vej af corona-pandemien. Den sparer lederne for timevis af arbejde, og nu vil topledelsen i DHL Express rulle den ud i flere lande.**

**Vallensbæk d. 7. februar 2022:** ”Det er stukket helt af siden vi prøvekørte vores prototype, og jeg præsenterede den for nogle kolleger i udlandet. Siden da er jeg blevet kontaktet dagligt af kolleger fra hele verden, som vil høre mere om vores erfaringer med at skifte til en digital version af vores performance- og dialogværktøj,” siger Thomas Vedsø, der er Communications Manager for DHL Express i Danmark.

Overalt i DHL’s globale organisation og på tværs af de forretningsmæssige ben har white boardet nemlig hidtil været et uundværligt værktøj for ledere og medarbejdere. Her noterer lederne nøgletal og tegner diagrammer for at visualisere teamets performance den foregående dag for at tale om, hvad der kan forbedres. Igennem længere tid havde Thomas Vedsø imidlertid undret sig over, at denne faste og tidskrævende metodik ikke for længst var blevet digitaliseret. Det arbejde blev kun forstærket af, at corona-pandemien i perioder holdt flere medarbejdere hjemme, som derfor ikke kunne deltage til tavlemøderne og manglede inputtet herfra.

”Jeg begyndte at udvikle en prototype, som kunne præsentere samme oplysninger som tidligere, men som også var interaktiv og kunne vise endnu flere informationer. Og så skulle det visuelt og kommunikativt være lækkert og vedkommende, for det hjælper med at få budskabet til at sidde fast,” siger Thomas Vedsø.

Det stod ret hurtigt klart, at priserne på trykfølsomme fladskærme i dag er kommet ned nogenlunde på niveau med helt almindelige fladskærme. Dermed var vejen banet for en interaktiv løsning. Derudover skulle der bruges noget software, og her fik Thomas Vedsø hjælp fra en kollega havde en fortid som softwareudvikler. Han udviklede en webbaseret prototype på blot 160 timer.

**Udrulles til hele verden**

De digitale Performance Dialogue skærme er hurtigt blevet en succes hos både ledere og medarbejdere. Lederne sparer i dag hurtigt op mod 30 minutters daglig forberedelse til et tavlemøde, og medarbejderne kan til hver en tid selv klikke sig rundt i informationerne på skærmen. Alle har fået bedre overblik, og fordi tavlemøderne nu er baseret på en digital platform, kan medarbejderne også deltage via MS Teams og et videolink på lige fod med dem, der er fysisk til stede.

Løsningen er også nået til topledelsen i DHL Express, som hylder den for dens enkelthed og ikke mindst, at den har været så hurtig at udvikle og billig at implementere. For i kraft af sin enkelthed har løsningen kostet under 100.000 kr at udvikle. Det er derfor nu besluttet, at løsningen skal gøres tilgængelig for alle lande i DHL Express samt søsterselskaberne i koncernen, hvilket naturligvis skaber en vis stolthed hos Thomas Vedsø.

”Mange it-projekter besluttes og gennemføres top-down. Men med de digitale Performance Dialogue-skærm har det været bottom-up uden en masse overflødige og tidstunge koordinationsmøder. Det kan andre helt sikkert lære af,” siger Thomas Vedsø.

**For yderligere oplysninger kontakt venligst:**

Thomas Vedsø, Communications Manager for DHL Express i Danmark på mobil: 77666260, e-mail: thomas.vedsoe@dhl.com

Evt. billeder kan findes her: <http://www.mynewsdesk.com/dk/dhl-danmark/latest_media>

Se venligst også: [www.dpdhl.de/press](http://www.dpdhl.de/press)

**Om DHL:**

DHL er verdens førende firma i logistikbranchen. DHL’s mange divisioner tilbyder en uovertruffen portefølje af logistikydelser lige fra national og international levering af pakker, internationale ekspresforsendelser, vej-, luft- og søtransport til supply chain management i industrien. Med flere end 400.000 medarbejdere i over 220 lande og områder over hele verden forbinder DHL mennesker og virksomheder sikkert og pålideligt og sørger for de globale handelsstrømme. Og med specialiserede løsninger til vækstmarkeder og industrier, herunder e-handel, teknologi, life science og sundhedspleje, energi, biler og detailhandel, samt en gennemprøvet forpligtelse til at udvise ansvarlighed og en uovertruffen tilstedeværelse på vækstmarkederne, er DHL i den grad positioneret som “The Logistics company for the world”. DHL er en del af Deutsche Post DHL Group, som i 2020 omsatte for mere end 66 milliarder euro. Se venligst mere på: [www.dhl.dk](http://www.dhl.dk)

# Evt side-historie:

I forbindelse med at Thomas Vedsø var interesseret i at få udviklet en digital version af DHL’s Performance Dialogue boards, var han rundt i forskellige afdelinger af virksomheden.

En teamleder i Aarhus fangede ret hurtigt idéen i at digitalisere de boards. Han var netop hjemkommet fra udlandet, hvor han havde arbejdet med softwareudvikling, men havde ikke kunne få et job som udvikler i Danmark. Derfor havde han i stedet søgt et job som teamleder i DHL Express.

Da Thomas Vedsø lærte om hans baggrund, fik han organiseret det således, at teamlederen fik 160 timer til at udvikle den bagvedliggende software til de digitale Performance Dialogue boards. Det blev så godt, at teamlederen i dag har skiftet job i DHL Express og er gået fra at være teamleder til (igen) at være udvikler.